บอร์ดออมสินเลือก‘ชาติชาย’นั่งเก้าอี้ผอ.ออมสิน
บอร์ดออมสินเลือกชาติชาย พยุหนาวีชัย เป็นผู้อำนวยการแบงก์คนใหม่ เตรียมเสนอคลังก่อนชง ครม.
31 ต.ค. 2557

บอร์ดออมสินเลือกชาติชาย พยุหนาวีชัย เป็นผู้อำนวยการแบงก์คนใหม่ เตรียมเสนอคลังก่อนชง ครม.
นายสมชัย สัจจพงษ์ อธิบดีกรมศุลกากร ในฐานะประธานกรรมการธนาคารออมสิน เปิดเผยว่า ที่ประชุมคณะกรรมการ (บอร์ด) ธนาคารออมสิน นัดพิเศษ เมื่อวันที่ 30 ต.ค.นี้ มีมติเห็นชอบให้นายชาติชาย พยุหนาวีชัย เป็นผู้อำนวยการธนาคารออมสินคนใหม่ เนื่องจากบอร์ดออมสินเห็นว่านายชาติชายมีภาวะผู้นำและมีวิสัยทัศน์ที่เหมาะสม สอดคล้องกับภารกิจของธนาคาร 
“หลังจากนี้จะเป็นขั้นตอนการเจรจาเรื่องผลตอบแทน จากนั้นคณะกรรมการจึงจะมอบนโยบายให้กับผู้อำนวยการธนาคารคนใหม่” นายสมชัย กล่าว 
ปัจจุบันนายชาติชายดำรงตำแหน่งเป็นรองกรรมการผู้จัดการ ธนาคารกสิกรไทย ดูแลธุรกิจสินเชื่อบุคคล ผลการสอบสัมภาษณ์จากคณะกรรมการสรรหา มีคะแนนนำผู้สมัครอีก 3 ราย คือ นายธัชพล กาญจนกูล นายพิศิษฐ์ เสรีวิวัฒนา และนายปริญญา พัฒนภักดี
ภายหลังขั้นต่อเจรจาผลตอบแทนกับนายชาติชายแล้ว คณะกรรมการจะรายงานให้กระทรวงการคลังพิจารณา เพื่อเสนอให้ที่ประชุมคณะรัฐมนตรี (ครม.) เห็นชอบ ซึ่งคาดว่าจะไม่มีปัญหา ขณะเดียวกันนายชาติชายก็จะต้องเตรียมนำเสนอแผนงานบริหารธนาคารออมสินต่อที่ประชุมคณะกรรมการอีกครั้ง
ทางด้าน นายชาติชาย กล่าวว่า ยังไม่ทราบผลการคัดเลือกเพราะจะต้องรอให้ผ่านการพิจารณาของ ครม.ก่อน จึงจะถือว่ากระบวนการคัดเลือกเสร็จสิ้น
แหล่งข่าวจากคณะกรรมการสรรหาผู้อำนวยการธนาคารออมสิน เปิดเผยว่า นายชาติชายแสดงวิสัยทัศน์ในรอบการสอบสัมภาษณ์ได้ดี ได้เสนอปรับภาพลักษณ์ (รีแบรนด์ดิ้ง) ธนาคารออมสิน โดยระบุว่าธนาคารไม่ได้รับความนิยมในกลุ่มลูกค้ารุ่นใหม่ในกลุ่มอายุ 1530 ปี จึงจำเป็นต้องปรับภาพลักษณ์ (รีแบรนดิ้ง) ธนาคารออมสินให้เป็นธนาคารของคนไทยทุกคน และจะเป็นธนาคารประชาชนแห่งเออีซีด้วย
นอกจากนี้ ธนาคารออมสินจะสนับสนุนเอกชนให้เข้ามาทำธุรกิจนาโนไฟแนนซ์ โดยการเป็นแหล่งเงินทุนหนุนให้มีนิติบุคคลเข้ามาดำเนินงานเพื่อให้ลูกค้ารายย่อยได้เข้าถึงแหล่งเงินทุนได้